Polisie maak ongewone vonds in begraafplaasFoto: SAPD Die Wes-Kaapse polisie het Dinsdagaand ŉ ongewone vonds in ŉ begraafplaas in Kleinvlei gemaak nadat hulle ŉ wenk van die publiek ontvang het. ŉ Polisiewoordvoerder het gesê verskillende operasionele eenhede van die SAPD is omstreeks 20:00 na die begraafplaas waar hulle op sak vol wapens afgekom het. In die sak was ŉ Mauser-jaggeweer met ŉ teleskoop, ŉ .22-knaldemper, ŉ rookgranaat, ŉ skokgranaat, sewe ontstekingskoorde, drie R4-magasyne en 81 patrone. Daar is ook twee ploftoestelle wat in papier van ŉ Zimbabwiese koerant toegedraai was in die sak gevind. Volgens die polisie is dit nie duidelik aan wie die wapens behoort of wie dit in die begraafplaas versteek het nie. Dié soort wapens word gewoonlik met kitsbankrooftogte verbind. Niemand is nog in hegtenis geneem nie en die polisieondersoek duur voort.